**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1806/2009

**1244a**

### **S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a o zmene a doplnení niektorých zákonov**(tlač 1244) – druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1677 z 22. októbra 2009 pridelila vládny návrh zákona, ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a o zmene a doplnení niektorých zákonov**(tlač 1244)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre zdravotníctvo

Výboru Národnej rady Slovenskej republiky pre ľudské práva, národnosti a postavenie žien a

Výboru Národnej rady Slovenskej republiky pre obranu a bezpečnosť ako gestorskému.

Výbory prerokovali predmetný návrh zákona v stanovenej lehote.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:.

1. K čl. I 13., 14. a 17. bod

V čl. I bodoch 13, 14 a 17 slovo „vstupu“ sa nahrádza slovami „prekročenia vonkajšej hranice10ba)“.

Poznámka pod čiarou k odkazu 10ba znie:

„10ba) Čl. 2 ods. 2 nariadenia Európskeho parlamentu a Rady (ES) č. 562/2006 (Ú. v. EÚ L 105, 13. 4. 2006) v platnom znení.“.

V bode 13 doterajšie poznámky pod čiarou k odkazom 10ba až 10bd sa následne prečíslujú.

V uvedených prípadoch sa navrhuje nahradiť slovo „vstup“ (ktorý je legislatívnou skratkou vstupu na územie Slovenskej republiky) slovami „prekročenie vonkajšej hranice.“ Vonkajšími hranicami je vymedzené územie Schengenského priestoru, pričom podľa Schengenského dohovoru sa môže cudzinec, ktorý nemá povolenie na pobyt, zdržiavať v rámci Schengenského priestoru tri mesiace v rámci obdobia šiestich mesiacov. To znamená, že lehota troch mesiacov začína plynúť vstupom do Schengenského priestoru, ktorý nemusí byť vždy totožný so vstupom na územie Slovenskej republiky.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I

Za 24. bod sa vkladá nový 25. bod, ktorý znie:

„25. V § 25 ods. 7 sa vypúšťajú slová „§ 22,“.

Doterajšie body 25. až 105. sa prečíslujú.

Ide o legislatívnu úpravu nadväzujúcu na navrhované ustanovenie § 25 ods. 3 písm. b) obsiahnuté v 22. bode, podľa ktorého žiadatelia o prechodný pobyt na účel osobitnej činnosti už nebudú, oproti súčasnej platnej právnej úprave, vyňatí z povinnosti predkladať doklad o bezúhonnosti. Preto je úprava obsiahnutá v § 25 ods. 7, ktorá umožňovala od takéhoto žiadateľa vyžiadať doklad o bezúhonnosti nadbytočná.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre zdravotníctvo

Výbor Národnej rady Slovenskej republiky pre ľudské práva, národnosti a postavenie žien

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 25. bod

V navrhovanom § 26 ods. 2 písm. f) sa slovo „falšované“ nahrádza slovom „falošné“.

Navrhovanou úpravou sa zjednocuje terminológia obsiahnutá v zákone § 5, 42 a § 54).

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre zdravotníctvo

Výbor Národnej rady Slovenskej republiky pre ľudské práva, národnosti a postavenie žien

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 25., 37. a 69. bod

V čl. I bodoch 25, 37 a 69 § 57 ods. 1 písm. b) bod 4 a ods. 4 písm. b) sa vypúšťa slovo „úmyselne“.

Vypúšťa sa potreba preukazovania úmyslu cudzincovi, ak uvedie nepravdivé, neúplné alebo zavádzajúce údaje alebo predloží falošné alebo pozmenené doklady alebo doklad inej osoby, pretože právne dôsledky by malo mať už samotné predloženie falošných alebo cudzích dokladov, príp. uvedenie nepravdivých alebo zavádzajúcich údajov.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I

V čl. I za bod 53 sa vkladá nový bod 54, ktorý znie:

„54. V § 45a ods. 2 tretia a štvrtá veta znejú: „K žiadosti o registráciu prvého povolenia je občan Európskeho hospodárskeho priestoru povinný predložiť cestovný doklad a doklad o zabezpečení ubytovania. Ak občan Európskeho hospodárskeho priestoru nepredloží k žiadosti cestovný doklad alebo doklad o zabezpečení ubytovania, alebo ak je nežiaducou osobou, policajný útvar žiadosť o registráciu prvého povolenia neprijme.“.

Doterajšie body 54 až 105 sa prečíslujú.

Občania Európskeho hospodárskeho priestoru v súčasnosti pri registrácii svojho pobytu (ktorým je prvé povolenie, teda trvalý pobyt) uvádzajú adresu miesta svojho bydliska na území Slovenskej republiky bez toho, aby museli nejak doložiť napr. súhlas vlastníka predmetnej nehnuteľnosti. V praxi tak dochádza k prípadom nahlasovania sa týchto osôb na adresy bez vedomia vlastníka. Touto zmenou sa aj zosúladia pravidlá prihlasovania sa na trvalý pobyt občanov Európskeho hospodárskeho priestoru s občanmi Slovenskej republiky podľa zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, keďže občan Slovenskej republiky musí na prihlásenie trvalého pobytu predložiť písomný súhlas vlastníka nehnuteľnosti.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I  65. bod

V čl. I bode 65 § 51a písm. a) na konci sa pripájajú tieto slová: „pričom ak sa prevádzkovateľ letiska dozvie o odlete alebo prílete neskôr ako 24 hodín pred odletom alebo príletom, je povinný to oznámiť policajnému útvaru bezodkladne,“.

Lehota 24 hodín na oznámenie príletu alebo odletu lietadla policajnému útvaru nemusí byť pre prevádzkovateľa letiska vždy objektívne splniteľná. Podľa letových predpisov môže byť prevádzkovateľovi letiska oznámený odlet alebo prílet lietadla aj neskôr ako 24 hodín predtým. V takýchto prípadoch bude prevádzkovateľ letiska povinný oznámiť odlet alebo prílet policajnému útvaru bezodkladne.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I  65. bod

V čl. I bode 65 § 51a písm. b) slová „nepovoliť lietadlu odlet“ sa nahrádzajú slovami „neumožniť posádke a cestujúcim nástup do lietadla odlietajúceho“.

Podľa § 8 ods. 2 písm. a) leteckého zákona zabezpečujú riadenie letovej prevádzky letové prevádzkové služby. Prevádzkovateľ letiska nepovoľuje lietadlám odlet a nemôže mu byť teda uložená ani takáto povinnosť, ktorú reálne nemôže splniť. Navrhuje sa preto upraviť povinnosť pre prevádzkovateľa letiska, aby sa zachoval účel tohto ustanovenia, teda aby sa všetky osoby prekračujúce vonkajšiu hranicu schengenského priestoru podrobili hraničnej kontrole.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 69. bod

V navrhovanom § 57 ods. 1 v písmene a) štvrtý bod sa slovo „falšovaný“ nahrádza slovom „falošný“ a v písmene b) štvrtý bod sa slovo „falšované“ nahrádza slovom „falošné“.

Navrhovanou úpravou sa zjednocuje terminológia obsiahnutá v zákone (§ 5, 26, 42 a § 54).

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre zdravotníctvo

Výbor Národnej rady Slovenskej republiky pre ľudské práva, národnosti a postavenie žien

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 105. bod

V prílohe č. 2 bod 10. znie:

„10. Smernica Rady 2001/40/ES z 28. mája 2001 o vzájomnom uznávaní rozhodnutí o vyhostení štátnych príslušníkov tretích krajín (Mimoriadne vydanie Ú. v. EÚ, kap. 19/zv. 4; Ú. v. ES L 149, 2.6.2001).“

Ide o legislatívno-technickú úpravu súvisiacu so zaužívaným spôsobom citácie právnych aktov ES a EÚ.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre zdravotníctvo

Výbor Národnej rady Slovenskej republiky pre ľudské práva, národnosti a postavenie žien

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1, 2, 3, 4, 5, 6, 7, 8 a 9** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a o zmene a doplnení niektorých zákonov**(tlač 1244)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

**Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a o zmene a doplnení niektorých zákonov**(tlač 1244)** v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 306 na svojej 71. schôdzi.**

V Bratislave 1. decembra 2009

## Rudolf PUČÍK v. r.

predseda výboru